“วิปฝ่ายค้าน” ยื้อถก พ.ร.บ.งบฯ 63 ต่อสัปดาห์หน้า ฟาก “ชวน” หวังจบประชุมวันนี้
“วิปฝ่ายค้าน” ยื้อถก พ.ร.บ.งบประมาณรายจ่าย ประจำปีงบประมาณ 2563 ต่อสัปดาห์หน้า ฟาก "ชวน" ชี้หากอภิปรายเนื้อมากกว่า ก็สามารถจบในวันนี้ 
“วิปฝ่ายค้าน” ยื้อถก พ.ร.บ.งบประมาณรายจ่าย ประจำปีงบประมาณ 2563 ต่อสัปดาห์หน้า ฟาก "ชวน" ชี้หากอภิปรายเนื้อมากกว่า ก็สามารถจบในวันนี้
10 ม.ค. 2563

นายสุทิน คลังแสง ส.ส.มหาสารคาม พรรคเพื่อไทย ในฐานะประธานคณะกรรมการประสานงานพรรคร่วมฝ่ายค้าน (วิปฝ่ายค้าน) กล่าวว่า การอภิปรายร่าง พ.ร.บ.งบประมาณรายจ่ายประจำปีงบประมาณ พ.ค.2563 วาระ 2 จะไม่แล้วเสร็จภายในเวลา 15.00 น.ของวันนี้ อย่างแน่นอน เพราะยังเหลือการพิจารณาอีกหลายมาตรา แม้ว่าฝ่ายค้านจะให้ความร่วมมือกับการอภิปรายด้วยการลดจำนวนผู้อภิปรายลงแล้ว
ดังนั้น เบื้องต้นวิปฝ่ายค้านประสานกับวิปรัฐบาลให้มีการขยายวันในการพิจารณา หรือให้มีการลงมติวาระ 3 ในสัปดาห์หน้า ช่วงวันที่ 15 ม.ค. เพราะสภาฯ ยังมีกรอบเวลาที่สามารถพิจารณาได้จนถึงวันที่ 19 ม.ค.นี้ และเพื่อเปิดโอกาสให้ ส.ส.ได้เดินทางกลับไปยังพื้นที่ช่วงวันหยุดสุดสัปดาห์นี้เพื่อร่วมงานวันเด็กแห่งชาติ
ส่วนกรณีที่ ส.ส.พรรคฝ่ายค้านไม่ร่วมแสดงตนในการนับองค์ประชุมเมื่อคืนนี้นั้น นายสุทิน กล่าวว่า เป็นเรื่องที่ไม่ได้ตั้งใจให้การประชุมสภาฯ ล่ม แต่ปัญหาที่เกิดนั้นมาจากการสื่อสารของคณะกรรมการประสานงานพรรคร่วมรัฐบาล (วิปรัฐบาล) ที่ทำให้เข้าใจว่าจะยุติการอภิปรายและพักการประชุมแล้ว
“การประชุมวันนี้ พรรคฝ่ายค้านยืนยันจะให้ความร่วมมือ ทั้งไม่ตีรวน ด้วยการเสนอนับองค์ประชุม แต่ใจผมอยากให้ต่อสัปดาห์หน้า เพราะอยากให้การอภิปรายร่าง พ.ร.บ.งบประมาณฯ มีคุณภาพมากกว่าเร่งรัดหรือรวบรัดกัน” นายสุทิน กล่าว
ด้านนายสนธิรัตน์ สนธิจิรวงศ์ รมว.พลังงาน ในฐานะเลขาธิการพรรคพลังประชารัฐ กล่าวว่า การจะเลื่อนพิจารณาร่างพ.ร.บ.งบประมาณฯ ไปต่อในสัปดาห์หน้านั้น เป็นเรื่องที่วิปทั้ง 2 ฝ่ายต้องหารือกัน ซึ่งเชื่อว่าคงได้หารือกันไปแล้ว อะไรที่ตกลงกันแล้วก็ควรจะเดินไปตามนั้น สภาฯจะได้เดินต่อไปได้ และเท่าที่ทราบก็พยายามที่จะให้พิจารณาให้เสร็จภายในวันนี้
ทั้งนี้ งบประมาณถือว่ามีความสำคัญมากในการขับเคลื่อนประเทศ หากดำเนินการตามแผนที่กำหนดไว้และพิจารณาได้เสร็จสิ้นภายในวันนี้ก็จะเป็นประโยชน์ เพราะจะได้นำงบประมาณไปขับเคลื่อนประเทศต่อไป ซึ่งแม้ร่าง พ.ร.บ.งบประมาณฯ จะผ่านสภาฯ ตามกรอบเวลา แต่กว่าจะเบิกจ่ายได้ก็ประมาณเดือน มี.ค.63 ที่เม็ดเงินจะลงไปสู่ระบบต่างๆ ได้ ดังนั้น หากทำได้ภายในกรอบเวลาที่กำหนดไว้ รัฐบาลก็จะสามารถขับเคลื่อนและแก้ปัญหาให้กับประเทศได้มาก ซึ่งหวังว่าวิปทั้ง 2 ฝ่ายจะพูดคุยและหาข้อยุติกันได้
ส่วนหากมีการยื้อการพิจารณาร่างพ.ร.บ.งบประมาณฯ ออกไป ทางรัฐบาลได้เตรียมแผนรองรับการเบิกจ่ายที่อาจจะต้องล่าช้าออกไปอย่างไรนั้น นายสนธิรัตน์ กล่าวว่า หากการพิจารณาล่าช้าก็จะมีผลกระทบกับการดำเนินงานที่รัฐบาลวางแผนเอาไว้ แต่รัฐบาลก็มีแผนรองรับไว้อยู่แล้ว รอเพียงการผ่านร่าง พ.ร.บ.งบประมาณฯ เท่านั้น เพื่อจะได้ดำเนินการไปตามขั้นตอนของกฎหมาย
อย่างไรก็ตาม ในฐานะของฝ่ายบริหารไม่อยากเห็นการยืดเวลาการพิจารณาออกไป เพราะจะไม่เป็นผลดีต่อประเทศ อีกทั้งเศรษฐกิจแบบนี้ ต้องการการทำงานที่ต่อเนื่องและรวดเร็ว เนื่องจากขณะนี้ก็ถือว่าล่าช้าอยู่แล้ว จึงไม่อยากให้ล่าช้าออกไปอีก และยังหวังว่าฝ่ายค้านคงจะไม่ยื่นเรื่องให้องค์กรอิสระให้ตรวจสอบ ส.ส.ที่ลงมติเห็นชอบร่างพ.ร.บ.งบประมาณฯ เพราะไม่เป็นประโยชน์ใดๆเลย
ด้านนายชวน หลีกภัย ประธานสภาผู้แทนราษฎร กล่าวถึงการพิจารณาร่างพ.ร.บ.งบประมาณปี 63 ในวาระ 2 และวาระ 3 ว่าจะพยายามให้จบภายในวันนี้ (10 ม.ค.) แต่ก็ขึ้นอยู่กับสมาชิกว่าจะให้ความร่วมมือกันเพียงใด ซึ่งตนคงไม่สามารถไปบังคับได้ พร้อมแสดงความเห็นใจผู้คุมเสียงทั้ง 2 ฝ่าย เพราะแต่ละฝ่ายก็ไม่สามารถไปคุมเสียงในแต่ละพรรคได้ จะเห็นว่าบางพรรคร่วมมือ และบางพรรคก็ไม่ร่วมมือ
“คงไม่เกิดเหตุการณ์เหมือนเมื่อคืนวานนี้ เพราะผมถามว่าจะเลื่อนไปสัปดาห์หน้าจริงๆหรือ เขาก็ตอบว่าพูดเล่น ซึ่งปกติเขาจะไม่ทำกัน ตามปกติการพิจารณางบประมาณถ้ายังไม่เสร็จ ภายใน 3 วัน ก็สามารถต่อวันที่ 4 ได้ ไม่มีปัญหาอะไร แต่จะไม่เลื่อนไปสัปดาห์อื่นๆ เพราะจะมีปัญหากับทั้ง 2 ฝ่ายเอง” นายชวน กล่าว
ส่วนกรณีที่นายสุทิน คลังแสง ส.ส.มหาสารคราม พรรคเพื่อไทย ในฐานะประธานคณะกรรมการประสานงานพรรคร่วมฝ่ายค้าน (วิปฝ่ายค้าน) ได้ออกมาระบุว่าหากพิจารณาเสร็จภายในวันนี้จะได้เนื้อหาไม่ครบถ้วนนั้น นายชวน กล่าวว่า อยู่ที่การสรุปเรื่อง เพราะบางทีการพูด 1 ชั่วโมงกับพูด 10 นาที ก็ไม่ต่างกัน ขึ้นอยู่กับเนื้อและน้ำที่อภิปราย ซึ่งปกติขั้นการแปรญัตติกรรมาธิการฯจะให้เหตุผลในการตัดงบประมาณมากกว่าที่จะมาอภิปรายหลักการแบบวาระแรก
ด้านนายวิรัช รัตนเศรษฐ ส.ส.บัญชีรายชื่อ พรรคพลังประชารัฐ ในฐานะประธานคณะกรรมการประสานงานพรรคร่วมรัฐบาล (วิปรัฐบาล) ยังไม่ยืนยันว่าการพิจารณาร่างพ.ร.บ.งบประมาณปีฯ นี้จะขยายไปถึงสัปดาห์หน้า (15-16 ม.ค.)หรือไม่ ซึ่งหากขยายไปก็กังวลว่าจะเกินกรอบเวลาที่รัฐธรรมนูญกำหนดไว้ 105 วัน แต่ย้ำว่าในวันนี้จะพยายามพิจารณาให้ได้มากที่สุด